ไฟแนนเชียลไดเจสต์
บริษัท เจ เอ็ม ที เน็ทเวอร์ค เซอร์วิสเซ็ส (JMT) ซึ่งเป็นบริษัทย่อยของ บริษัท เจมาร์ท (JMART) กำหนดราคาเสนอขายหุ้นเพิ่มทุนให้แก่ประชาชนครั้งแรก (ไอพีโอ)
26 ต.ค. 2555

JMT เคาะขายหุ้น 4 บาท 
บริษัท เจ เอ็ม ที เน็ทเวอร์ค เซอร์วิสเซ็ส (JMT) ซึ่งเป็นบริษัทย่อยของ บริษัท เจมาร์ท (JMART) กำหนดราคาเสนอขายหุ้นเพิ่มทุนให้แก่ประชาชนครั้งแรก (ไอพีโอ) ที่ 4 บาท/หุ้น เปิดขายหุ้นในวันที่ 19-21 พ.ย. และคาดว่าจะเข้าซื้อขายในตลาดหลักทรัพย์ ภายในวันที่ 27 พ.ย.นี้
บริษัทจะเสนอขายหุ้นจำนวน 75 ล้านหุ้น แบ่งขายจำนวนไม่เกิน 45 ล้านหุ้น ให้กับผู้ถือหุ้นเดิมของ JMART ในวันที่ 12-14 พ.ย. ส่วนที่เหลือ 30 ล้านหุ้น เสนอขายไอพีโอ ทั้งนี้จะจัดสรรให้นักลงทุนสถาบันไม่เกิน 6 ล้านหุ้น
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ เอเซีย พลัส ในฐานะที่ปรึกษาการเงินและผู้จัดการการจัดจำหน่ายและรับประกันการจำหน่ายหุ้น กล่าวว่า มั่นใจว่าหุ้น JMT จะได้รับความสนใจจากผู้ลงทุน เนื่องจากปัจจัยพื้นฐานที่แข็งแกร่งและราคาขายหุ้นละ 4 บาท คิดเป็นอัตราราคาต่อกำไรสุทธิต่อหุ้น (พี/อี) ประมาณ 13.8 เท่า จากผลประกอบการในรอบ 12 เดือนที่ผ่านมา สิ้นสุดวันที่ 30 มิ.ย. 2555 มีส่วนลดให้กับนักลงทุนถึง 32% 
TMC น้องใหม่ชูกำไรพุ่ง 1,622%
บริษัท ที.เอ็ม.ซี. อุตสาหกรรม (TMC) ซึ่งจะนำหุ้นเข้าซื้อขายในตลาดหลักทรัพย์ เอ็ม เอ ไอ วันที่ 26 ต.ค.นี้เป็นวันแรก เปิดเผยผลการดำเนินงานที่ดีมากในช่วงไตรมาส 2 โดยมีกำไรสุทธิทั้งสิ้น 54.96 ล้านบาท คิดเป็นกำไรหุ้นละ 0.27 บาท พุ่งขึ้น 1,622% เทียบกับช่วงเดียวกันปีก่อน ที่มีกำไรสุทธิ 3.19 ล้านบาท หรือ 0.02 บาทต่อหุ้น
สำหรับผลงานงวด 6 เดือนปีนี้ กำไรสุทธิ 59 ล้านบาท หรือหุ้นละ 0.30 บาท พุ่งขึ้นจากกำไรสุทธิ 9 ล้านบาท คิดเป็น 0.05 บาทต่อหุ้นในช่วงเดียวกันปีก่อน 
TMC เป็นบริษัทแรกจาก จ.ชลบุรี ที่เข้าร่วมโครงการหุ้นใหม่ความภูมิใจของจังหวัด ที่ผ่านมาประสบความสำเร็จในการเสนอขายหุ้นให้ประชาชนครั้งแรกราคาหุ้นละ 3.90 บาท
SSI จ่ายค่าหุ้นเพิ่มทุน 6-12 พ.ย.
บริษัท สหวิริยาสตีลอินดัสตรี (SSI) เปิดเผยว่า ผู้ถือหุ้นเดิมที่มีชื่อในสมุดทะเบียน ในวันที่ 19 ต.ค. ได้รับสิทธิซื้อหุ้นเพิ่มทุนในสัดส่วน 10 หุ้นเดิมต่อ 1 หุ้นใหม่ ราคาหุ้นละ 0.68 บาท จะต้องชำระเงินในวันที่ 6-12 พ.ย. 2555 ที่บริษัทหลักทรัพย์ ไทยพาณิชย์ ล่าสุดราคาหุ้น SSI ปิดที่ 0.60 บาท
‘โกมล จึงรุ่งเรืองกิจ’ ได้หุ้น TUCC 12.24%
นายโกมล จึงรุ่งเรืองกิจ นักลงทุนรายใหญ่ แจ้งว่า เมื่อวันที่ 17 ต.ค.ที่ผ่านมา ได้มาหุ้นบริษัท ไทยยูนีคคอยล์เซ็นเตอร์ (TUCC) จำนวน 12.24% ของทุนเรียกชำระแล้ว 
การได้หุ้นใหญ่ของนายโกมลในครั้งนี้ ทำให้กลุ่ม “งามไกลวัล” ถือหุ้นลดลงเหลือ 48.29% จากเดิมถือ 63.57% และนายโกมลถือหุ้นจำนวน 13.02%